text: রাজশাহী-খুলনা-রংপুর বিভাগে জ্বালানি তেল বিক্রি বন্ধ
  ১৫ দফা দাবিতে কর্মবিরতি
  কান্ট্রি ডেস্ক০১ ডিসেম্বর ২০১৯, ০১:০০পিএম, ঢাকা-বাংলাদেশ।
  জ্বালানি তেল বিক্রির প্রচলিত কমিশন বৃদ্ধিসহ ১৫ দফা দাবিতে অনির্দিষ্টকালের জন্য কর্মবিরতি চলছে রাজশাহী, রংপুর ও খুলনা বিভাগে। রোববার সকাল ৬টা থেকে ট্যাংকলরি মালিক-শ্রমিক ঐক্য পরিষদ, জ্বালানি তেল পরিবেশক সমিতি, পেট্রল পাম্প মালিক সমিতিসহ জ্বালানি ব্যবসায়ীরা ওই কর্মবিরতি শুরু করেছে।
  অনির্দিষ্টকালের ধর্মঘটের কারণে ওই তিন বিভাগে জ্বালানি তেল উত্তোলন, পরিবহন ও বিপণন কার্যক্রম বন্ধ রয়েছে। এতে চরম ভোগান্তিতে পড়েছেন গ্রাহকরা। ফলে তিন বিভাগের ২৬ জেলায় যানবাহন চলাচল বন্ধ হওয়ার উপক্রম হয়েছে।
  আন্দোলনকারীদের অভিযোগ, দীর্ঘদিন ধরে জ্বালানি ব্যবসায়ীদের যৌক্তিক অমীমাংসিত দাবি নিয়ে সংশ্লিষ্টরা তাল বাহানা করছেন। বারবার প্রতিশ্রুতি ভঙ্গ করেছেন। ফিলিং স্টেশন তথা জ্বালানি ব্যবসায়ীদের ওপর বিভিন্ন দপ্তর থেকে বিভিন্ন ধরনের বিধান অযথা চাপিয়ে দেওয়া হয়েছে। এগুলো মেনে নিয়ে জ্বালানি ব্যবসা করা আদৌ সম্ভব নয়। তাই বাধ্য হয়ে জ্বালানি ব্যবসায়ীরা অনির্দিষ্টকালের কর্মবিরতি পালন করছেন।
  এ বিষয়ে বাংলাদেশ পেট্রোল পাম্প ও ট্যাংক লরি মালিক শ্রমিক ঐক্য পরিষদের সিনিয়র সহ-সভাপতি এম এ মোমিন দুলাল বলেন, তাদের ১৫ দফা দাবি পূরণ করতে সরকারকে ৩০ নভেম্বর পর্যন্ত সময় দেওয়া হয়েছিল। কিন্তু জ্বালানি মন্ত্রণালয় কোনো পদক্ষেপ না নেওয়ায় তারা ধর্মঘটে যেতে বাধ্য হয়েছেন।